**Znenie rámcovej náplne komisií, určenie počtu členov komisií zriadených miestnym zastupiteľstvom a schválenie členov komisií**

Miestne zastupiteľstvo zriadilo svojim uznesením č. 50, zo dňa 12. 03. 2019 a *uznesením č. 131, zo dňa 12. 11. 2019 úpravu v pôvodnom znení rámcovej náplne komisie mandátovej a ochrany verejného záujmu, tieto komisie a ich náplne:*

**1/ Finančnú a podnikateľskú komisiu v počte 5 členov**

**určuje**

náplň práce komisie, a to:

1. tvorba a riešenie koncepčných otázok v oblasti záväzných dokumentov mestskej časti;
2. tvorba a podmienky pre schvaľovanie účelových finančných dotácií občianskym združeniam, neziskovým organizáciám, športovým klubom a iným subjektom ako podklad pre rozhodovanie v jednotlivých odborných komisiách;
3. podnety, návrhy a odporúčania k majetkovo-právnym záležitostiam (hospodárenie a nakladanie s majetkom mestskej časti);
4. spolupodieľanie sa na tvorbe finančných plánov mestskej časti v nadväznosti na plánované investičné aktivity;
5. sumarizácia podnetov, návrhov a odporúčaní jednotlivých odborných komisií pre tvorbu rozpočtu mestskej časti a ich vyhodnotenie slúžiace ako podklad pri tvorbe rozpočtu;
6. stanoviská k rozpočtu mestskej časti, záverečnému účtu a iným dokumentom ekonomického charakteru;
7. návrhy a prehodnocovanie možností zapojenia sa do vyhlásených výziev jednotlivých rezortov pri získaní externých finančných zdrojov pre investičné aktivity mestskej časti

**potvrdzuje**

za predsedu komisie: Ing. Róberta Kalmára.

**2/ Stavebno-bytovú, dopravnú a environmentálnu komisiu v počte 6 členov**

**určuje**

náplň práce komisie, a to:

v rámci poradenskej činnosti:

1. stanoviská k územnoplánovacím podkladom a územnoplánovacej dokumentácii hlavného mesta SR Bratislavy a mestskej časti vrátane ich zmien a doplnkov;
2. podieľanie sa na výberových konaniach – návrhy súťažných podkladov a technických špecifikácií so zameraním na stavebné objekty;
3. stanoviská k informačným, reklamným a propagačným zariadeniam;
4. vyjadrenia k návrhom prípravy a realizácie dopravných stavieb na území mestskej časti aj k rozhodujúcim stavbám celomestského charakteru;
5. vyjadrenia ku koncepčným otázkam rozvoja dopravných systémov na území mestskej časti;
6. vyjadrenia k zásadným koncepčným návrhom rozvoja MHD;
7. vyjadrenia ku koncepciám a plánom cyklistickej dopravy;
8. vyjadrenia k činnosti v oblasti správy a údržby komunikácií na území mestskej časti;
9. posudzovanie spracovania koncepcie ochrany prírody aj pamiatok na území mestskej časti;
10. vyjadrenia k plánovaným výrubom drevín, najmä väčšieho rozsahu.

v rámci iniciatívnej činnosti:

1. návrhy na obstaranie podrobnejšej územno-plánovacej dokumentácie - územného plánu zóny;
2. návrhy investičných akcií a podieľanie sa na ich príprave;
3. podieľanie sa na tvorbe koncepcie predaja bytov;
4. návrhy a tvorba ucelenej koncepcie energetickej politiky mestskej časti, navrhovanie opatrení na realizáciu projektov v oblasti zvyšovania energetickej účinnosti budov v správe a vo vlastníctve mestskej časti a v oblasti tepelného hospodárstva na území mestskej časti;
5. návrhy a podieľanie sa na príprave a vypracovaní dopravných štúdií či koncepcií;
6. návrhy konkrétnych opatrení pre zlepšenie dopravy;
7. návrhy a podieľanie sa na realizácii bezbariérového prístupu na verejné miesta;
8. spracovávanie a návrhy priorít trvalo udržateľného rozvoja obce;
9. podieľanie sa na spracovaní koncepčných dokumentov ochrany zelene a odpadového hospodárstva;
10. návrhy na spôsob ochrany zelene, nakladanie s odpadmi, zlepšenia separácie odpadu, návrhy na riešenie nelegálnych skládok;
11. návrhy na vytváranie, úpravu a využitie verejných priestorov;
12. návrhy na umiestňovanie nových vegetačných prvkov na území mestskej časti;
13. návrhy plôch a druhového zloženia pre náhradnú výsadbu v mestskej časti podnety;
14. návrhy a odporúčania pre plánovanie letnej a zimnej údržby, jarného a jesenného upratovania.

v rámci kontrolnej činnosti:

1. kontrola dodržiavania zásad ochrany a tvorby životného prostredia prostredníctvom miestneho zisťovania;
2. kontrola realizácie investičných akcií.

**potvrdzuje**

za predsedu komisie: Mgr. Vladimíra Mokráňa.

**3/ Komisiu pre školstvo, sociálne a zdravotné veci v počte 6 členov**

**určuje**

náplň práce komisie, a to:

1. spolupráca komisie so školou a školskými zariadeniami, občianskymi združeniami, neziskovými organizáciami, športovými klubmi a inými subjektmi;
2. tvorba koncepcie v oblasti školstva a vzdelávania v mestskej časti;
3. schvaľovanie povinne predkladaných školských dokumentov;
4. stanoviská k zaraďovaniu/vyraďovaniu zo siete škôl a školských zariadení;
5. sledovanie sociálnej problematiky osamelých, starých a chorých občanov so zameraním na budovanie opatrovateľskej služby;
6. podieľanie sa na riešení sociálnej problematiky opustených detí a sirôt, iniciovanie riešenia prípadov v spolupráci so všetkými organizáciami, zameranými na danú problematiku;
7. spolupráca so školou pri riešení problémov rodinno – sociálnych;
8. napomáhanie skvalitňovaniu a rozširovaniu starostlivosti o sociálne postihnutých občanov prostredníctvom návrhov na rozvoj poradenských služieb, právnej pomoci;
9. iniciovanie možností riešenia sociálnej problematiky prostredníctvom charitatívnych inštitúcií a nadácií;
10. spracovanie vyjadrení k návrhom týkajúcich sa bytových záležitostí.

**potvrdzuje**

za predsedu komisie: Mgr. Katarínu Zjavkovú.

**4/ Komisiu pre kultúru a šport v počte 4 členov**

**určuje**

náplň práce komisie, a to:

1. plánovanie nových formátov spoločenských a športových podujatí a ich zavedenie do života;
2. prerokovávanie návrhov organizačno-technického zabezpečenia kultúrnych podujatí;
3. vyhodnocovanie zrealizovaných kultúrnych podujatí v nadväznosti na ich udržateľnosť;
4. tvorba koncepcie rozvoja miestnej knižnice v mestskej časti;
5. tvorba koncepcie zefektívnenia, revitalizácie a možností využívania športovísk, detských ihrísk na území mestskej časti.

**potvrdzuje**

za predsedu komisie: Mgr. Barboru Dubovskú.

**5/ Komisiu mandátovú a ochrany verejného záujmu v počte 2 členov**

**určuje**

náplň práce komisie, a to:

a) plní úlohy komisie miestneho zastupiteľstva zriadenej podľa článku 7 ods. 5 písm. a) a b) ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov;

b) overuje platnosť zloženia sľubu poslancov miestneho zastupiteľstva a starostu;

c) sleduje a vyhodnocuje účasť poslancov na zasadnutiach miestneho zastupiteľstva a orgánov, do ktorých boli zvolení, podľa potreby predkladá miestnemu zastupiteľstvu návrhy na prijatie potrebných opatrení;

d) zisťuje podľa § 25 ods. 2 zákona č. 369/1990 Zb. z. o obecnom zriadení, dôvody pre zánik mandátu poslanca;

e) konštatuje zánik mandátu poslanca, túto skutočnosť bezodkladne prostredníctvom starostky oznamuje miestnemu zastupiteľstvu s návrhom na vyhlásenie nastúpenia náhradníka, ktorý ako kandidát získal v danom volebnom obvode najväčší počet hlasov, ale nebol zvolený za poslanca (§ 51 zákona č. 346/1990 Zb. o voľbách do orgánov samosprávy obcí);

f) sleduje dodržiavanie Štatútu hlavného mesta Slovenskej republiky Bratislavy a rokovacieho poriadku miestneho zastupiteľstva poslancami; v prípade potreby predkladá miestnemu zastupiteľstvu návrh na prijatie príslušných opatrení;

g) prešetruje sťažnosti smerujúce proti starostke, poslancom miestneho zastupiteľstva a hlavnému kontrolórovi pri ich výkone samosprávnych funkcií;

h) podáva správu miestnemu zastupiteľstvu o výsledku prešetrenia sťažností smerujúcich proti starostke, poslancom miestneho zastupiteľstva a hlavnému kontrolórovi pri ich výkone samosprávnych funkcií.

**potvrdzuje**

za predsedu komisie: Mgr. Vladimíra Mokráňa.

**Zoznam členov komisií Miestneho zastupiteľstva mestskej časti Bratislava-Rusovce**

**1/ Finančná a podnikateľská komisia**

|  |
| --- |
| **Ing. Robert Kalmár - predseda** |
| Ing. Vladimír Lakatoš |
| Ing. Peter Oravec |
| Ing. Monika Nogellová |
| Ing. Romana Orechová |
| Doc. Ing. Anna Harumová, Phd. |
| Tajomník: Ing. P. Holúbek |

**2/ Stavebno – bytová, dopravná a environmentálna komisia**

|  |
| --- |
| **Mgr. Vladimír Mokráň - predseda** |
| Jozef Karácsony |
| Ing. Branislav Straka |
| Tibor Straka |
| Ing. Roman Porubec |
| Ing. Peter Federič |
| Mgr. Martin Mančík |
| Tajomník: Ing. A. Kitanovič |

**3/ Komisia pre školstvo, sociálne a zdravotné veci**

|  |
| --- |
| **Mgr. Katarína Zjavková - predseda** |
| Mgr. Denisa Zezuláková |
| Mgr. Daniel Šarišský, BSBA |
| Mgr. Valéria Kmeťová |
| Mgr. Ingrid Iványová |
| PhDr. Viera Záhorcová, PhD. |
| Ing. Miriama Letovanec |
| Tajomník: M. Broszová |

**4/ Komisia pre kultúru a šport**

|  |
| --- |
| **Mgr. Barbora Dubovská - predseda** |
| Darina Mokráňová |
| Ing. Petra Lakatošová |
| Mgr. Jarmila Gajdošechová |
| Mgr. Valéria Kmeťová |
| Tajomník: M. Jajcajová |

**5/ Komisia mandátová a na ochranu verejného záujmu**

|  |
| --- |
| **Mgr. Vladimír Mokráň - predseda** |
| Jozef Karácsony |
| Ing. Róbert Kalmár |
| Tajomník: J. Hlušeková |

**PhDr. Lucia Tuleková Henčelová, PhD.**

**starostka**

V Bratislave dňa 12. 11. 2019